
PËR DISA NDRYSHIME NË LIGJIN NR. 7926, DATË 20.4.1995 “PËR TRANSFORMIMIN E NDËRMARRJEVE SHTETËRORE NË SHOQËRl TREGTARE”, NDRYSHUAR ME DEKRETIN NR.1195, DATE 14.8.1995 DHE LIGJIN NR. 8099, DATE 28.3.1996

Në mbështetje të nenit 28, pika 19, të ligjit nr. 7491, datë 29.4.1991 “Për dispozitat kryesore kushtetuese”, me propozimin e Këshillit të Ministrave,

D e k r e t o j:

Neni 1

Neni 4 i ligjit nr. 7926, datë 20.4.1995 “Për transformimin e ndërmarrjeve shtetërore në shoqëri tregtare”, ndryshohen si më poshtë:
Shteti, si pronar i vetëm i pronës shtetërore përfaqësohet nga Ministria e Privatizimeve.
Ministria e Privatizimeve kryen transformimin e ndërmarrjeve shtetërore në shoqëri tregtare dhe privatizimin e tyre. Ajo nënshkruan kapitalin themeltar të këtyre shoqërive.
Ministritë e tjera dhe Departamenti Shtetëror i Postave përgjigjen për administrimin e pronës shtetërore që kanë në varësi.
Prona shtetërore në shoqëritë me kapital të përbashkët vendas dhe të huaj administrohet nga organi që ka bërë derdhjen e kapitalit. Transferimi i kapitalit të pjesës shtetërore në këto shoqëri bëhet në përputhje me legjislacionin në fuqi sipas kritereve të përcaktuara· nga Këshilli i Ministrave.

Neni 2

Neni 5 i ligjit nr. 7926, datë 20.4.1995 “Për transformimin e ndërmarrjeve shtetërore në shoqëri tregtare”, shfuqizohet.

Neni 3

Neni 6 i ligjit nr. 7926, datë 20.4.1995 “Për transformimin e ndërmarrjeve shtetërore në shoqëri tregtare”, ndryshohet si më poshtë :
Ministria e Privatizimeve drejton punën për hartimin e akteve të themelimit të shoqërive që krijohen nga transformimi i ndërmarrjeve dhe autorizon regjistrimin e tyre.

Neni 4

Neni 7 i ligjit nr. 7926, datë 20.4.1995 “Për transformimin e ndërmarrjeve shtetërore në shoqëri tregtare”, ndryshohet si vijon:
Ministri i Privatizimeve ka të drejtë të marrë masa disiplinore deri në largimin nga detyra për çdo drejtues të ndërmarrjes shtetërore, i cili ka penguar transformimin dhe regjistrimin e ndërmarrjes shtetërore në shoqëri tregtare.

Neni 5

Neni 8 i ligjit nr. 7926, datë 20.4.1995 “Për transformimin e ndërmarrjeve shtetërore në shoqëri tregtare”, ndryshohet si më poshtë:
Këshilli mbikëqyrës përbëhet nga 3 deri në 9 anëtarë, të cilët nuk janë të punësuar në shoqëri. Një e treta e anëtarëve të Këshillave Mbikëqyrëse emërohen nga Ministria e Privatizimeve dhe dy të tretat nga ministritë e tjera dhe Departamenti Shtetëror i Postave dhe Telekomunikacionit.
Drejtori i Përgjithshëm emërohet dhe shkarkohet nga Këshilli Mbikëqyrës kur për të bien dakord jo më pak se tre të katërtat e Këshillit Mbikëqyrës.
Shpërblimi i veçantë për pjesëmarrje në Këshillin Mbikëqyrës dhe shpërblimet e jashtëzakonshme për shërbimet a detyrat që u besohen anëtarëve të Këshillit rregullohen me vendim të Këshillit të Ministrave.
Neni 109 i ligjit nr. 7638, datë 19.11.1992 “Për shoqëritë tregtare”,  nuk zbatohet për aq kohë sa shteti do të jetë aksioner i vetëm.

Neni 6

Në ligjin nr. 7996, datë 20.9.1995 “Për miratimin e dekretit nr. 1195, datë 14.8.1995 “Për një ndryshim në ligjin nr. 7926, datë 20.4.1995 “Për transformimin e ndërmarrjeve shtetërore në shoqëri tregtare”, dhe në ligjin nr. 8099, datë 28.3.1996 “Për disa ndryshime në ligjin nr. 7926, datë 20.4.1995 “Për transformimin e ndërmarrjeve shtetërore në shoqëri tregtare”, fjala “Ministria e Financave” zëvendësohet me fjalën “Ministria e Privatizimeve”.

Neni 7

Ligji nr. 8067, datë 15.2.1996, “Për disa ndryshime në ligjin nr. 7926, datë 20.4.1995 “Për transformimin e ndërmarrjeve shtetërore në shoqëri tregtare” dhe çdo dispozitë tjetër që bie në kundërshtim me këtë dekret, shfuqizohet.

Neni 8

Dekreti nr. 1615, datë 20.9.1996 “Për disa ndryshime në ligjin nr. 7926, datë 20.4.1995 “Për transformimin e ndërmarrjeve shtetërore në shoqëri tregtare”, shfuqizohet.

Neni 9

Ky dekret hyn në fuqi menjëherë.

